<classify> MAMLAKA ya Mapato Tanzania TRA inatarajia kuwashitaki wamiliki wawili wa kampuni za Zhong Fu Enterprises na Haocheng Trading T Ltd, raia wa China, kwa kuendelea kutoa risiti zenye taarifa za fedha zisizoendana na thamani halisi ya mzigo licha ya kuwahi kutozwa faini zaidi ya mara mbili.Meneja Mkoa wa Kodi Kariakoo, Warioba Kanire alisema wamiliki hao walishatozwa faini zaidi ya mara mbili kwa kosa la kuwapa wateja wao risiti zisizo na uhalisia wa thamani ya kile walichokinunua.Kanire alisema wamebaini wafanyabiashara hao walishatozwa faini zaidi ya mara mbili lakini bado wamekuwa wakiwapa wateja wao risiti zenye taarifa za fedha zisizoendana na thamani ya mzigo.Alisema pamoja na wafanyabiashara hao kutozwa faini, wamekaidi na kuendelea kurudia makosa yale yale hivyo sasa watapelekwa mahakamani kwa kuwa tabia hiyo imeshakuwa ni ya mazoea kwao.Alisema katika kukagua wasafirishaji wa mizigo, wamebaini bado kuna matatizo kwa wasafirishaji kwani mizigo inayokamatwa ni ya tarehe za nyuma au imeandikwa pesa kidogo tofauti na thamani yake halisi.Kwa mfano leo jana, tumekamata mizigo ya raia wa Kongo viroba 90 lakini kwenye risiti imelipiwa viroba 68, vingine 22 havijalipiwa. Bado upo udanganyifu kwa wafanyabiashara. baada ya kukamata tulienda kwa waliofanya mauzo hayo tukabaini tulishawatoza faini lakini wanaendelea, alisema Kanire.Alisema pia wamekamata maboksi 10 ya viatu kila boksi lina thamani kati ya Sh 136,000 hadi Sh 144,000, lakini risiti iliyoandikwa kwa maboksi yote hayo ni ya boksi moja tu. Hapa bado watu wanatumia risiti moja kusafirishia mizigo.Tutaendelea kuadhibu kumaliza tatizo hilo, alisema Kinare. Awali msafirishaji wa mizigo, Christopher Mujwanga alisema kuanzia sasa atakuwa makini kutopokea mzigo bila kuachiwa risiti kwani anahitaji kufanya kazi katika mazingira ya amani na utulivu zaidi.Sisi tunahitaji kufanya kazi, je tutaogopa kufanya kazi kwa ajili ya mashine? Si kila moja anaelewa kuhusu elimu ya TRA tunahitaji kupata elimu zaidi, alisema Mujwanga. Raia wa Congo ambaye mzigo wake uliandikiwa risiti ya fedha pungufu ya ile aliyoitoa katika manunuzi ya mzigo wake alisema hana kosa, bali ni wafanyabiashara wanaowauzia mizigo hiyo wanavyofanya.Hata hivyo, alipoombiwa awapeleke maofisa wa TRA kwa wafanyabiashara waliowauzia mizigo hiyo, alisita akisema watakaporudi tena kwao watawafukuza kwa kuwa ndivyo wanavyofanya wakitoa taarifa.Kwa mujibu wa sheria za TRA, wafanyabiashara wanaoghushi risiti au kudanganya matumizi ya risiti za Kielektoroniki EFDs hutozwa Sh milioni tatu hadi 4.5, kifungo jela au vyote viwili wakati mmoja.Akizungumzia juhudi za TRA, Mtafiti Mwandamizi wa Uchumi kutoka Taasisi ya Utafiti wa Kupunguza Umaskini Repoa, Dk Abel Kinyondo alisema kinachofanywa na mamlaka hiyo sasa kwa baadhi ya wafanyabiashara wasiokuwa waaminifu ni kitu sahihi kwani ni lazima kodi halali ya serikali ilipwe.Lazima kodi ilipwe kwa serikali kwani ndiyo inayotumika kwenye maendeleo... Naamini TRA mbali na kuwakamata wanaokwepa kodi, wanapaswa kuendelea kutoa elimu ya kodi kuwasaidia, alisema.Pia ili TRA iwe na ukusanyaji usiokuwa na mashaka kwa walipa kodi, serikali inapaswa kutoa taarifa mara kwa mara juu ya matumizi ya kile kilichokusanywa na TRA. Kama kimejenga barabara au kutoa huduma za maji, basi serikali ieleze ili wananchi wawe na moyo wa kulipa kodi, alisema Dk Kinyondo.Kwa upande wake, Mtaalamu wa masuala ya Uchumi, Profesa Samuel Wangwe alisema operesheni zinazoendelea kufanywa na TRA zinahitaji kuambatana na elimu kubwa kwa walipa kodi.Profesa Wangwe alisema,Kufanya operesheni siyo suluhisho la kumaliza wakwepaji kodi. Mapato yataongezeka kwa kipindi fulani lakini yatashuka baadaye kama wanaolipa hawatawekewa mazingira mazuri ambayo ili yawepo, lazima elimu kwa mlipa kodi nchini iwe inatolewa mara kwa mara.  <topic>: kitaifa 